**SUOJAA SUOJELIJOILLE**

**EuroCOPin julkilausuma vuoden 2024 Euroopan parlamentin vaaleihin**

**#ProtectingTheProtectors #Suojaasuojelijoille**

EuroCOP[[1]](#footnote-1) on Euroopan poliisiliittojen ja poliisin henkilöstöjärjestöjen kattojärjestö, joka edustaa 30 poliisiliittoa ja henkilöstöjärjestöä 25 Euroopan valtiossa. Niihin kuuluu yhteensä yli 230 000 poliisia. EuroCOPin ajamien asioiden kirjo ulottuu kansainvälisestä poliisiyhteistyöstä partiopoliisien turvallisempaan työympäristöön. Osallistumme Euroopan poliittiseen keskusteluun ja tuomme lisäarvoa tarjoamalla suorittavan portaan näkökulmaa päätöksentekoon.

Vuonna 2002 perustettu EuroCOP on ponnistellut neljän päätavoitteen edistämiseksi:

* sosiaalinen Eurooppa poliiseille
* Euroopan sisäinen turvallisuus
* turvallisuutta poliiseille
* solidaarisuus ja verkoston rakentaminen.

Edistämällä näiden tavoitteiden toteutumista EuroCOP auttaa Euroopan poliisivoimia turvaamaan yhteiskuntaamme. Haluamme, että Euroopassa **poliisit voivat yhdessä toimia tasa-arvoisessa, turvallisessa ja tukea antavassa ympäristössä ja heillä on riittävät oikeudet, resurssit ja koulutus** kansalaisten turvallisuuden takaamiseksi.

Tällä vuoden 2024 Euroopan parlamentin vaalien julkilausumalla kutsumme kaikki Euroopan demokraattiset puolueet ja ehdokkaat sekä EU-parlamenttiin valituksi tulevat jäsenet ja komissaarit tukemaan arvojamme ja päämääriämme, jotta voimme **rakentaa reilua ja turvallista Euroopan unionia kolmen sitoumuksen avulla**.

1. **TAISTELLAAN POLIISEIHIN KOHDISTUVAA VÄKIVALTAA VASTAAN**

Euroopassa on käynnissä **kiihtyvä poliiseihin kohdistuvan väkivallan epidemia** Väkivalta voi ilmetä poliiseihin ja poliisin työntekijöihin kohdistuvana sanallisena häirintänä ja viharikoksina, seksuaalisena väkivaltana, hybridiuhkina ja yleisimmin fyysisenä väkivaltana. Sosiaalinen media luo omat erityishaasteensa ja tulevaisuus tuo entistä enemmän hybridiuhkia. Jo vuosien ajan pahentuva tilanne on toistuvasti jätetty vaille huomiota. On korkea aika tehdä EU-tason toimia.

* EuroCOP vaatii päättäjiä:
  + *perustamaan* ***keskitetyn EU-tietokannan, johon taltioidaan poliiseihin kohdistuvat väkivaltatapaukset****. Tämä tietokanta voitaisiin rakentaa mahdollisesti Eurostatin kautta. EU-tason tiedonkeruu auttaisi ymmärtämään ongelman juurisyitä, jakamaan parhaita käytäntöjä jäsenmaiden välillä ja parantamaan poliisin turvallisuustietoisuuden koulutusta.*
  + *kannustamaan jäsenvaltioita viemään kansalliseen lainsäädäntöönsä oikeasuhtaisia ja* ***kovempia rangaistuksia, joiden tarkoituksena on toimia ennalta ehkäisevästi****.*
  + *mahdollistamaan poliisien kokeman fyysisen ja henkisen trauman* ***jälkihoidon,*** *parhaiden käytäntöjen tunnistamisen ja jakamisen. Jäsenvaltioiden sosiaaliturvan tulisi korvata psyykkisten traumojen hoitokustannukset täysin.*
  + *varmistamaan* ***paranemisen ja korvausvastuun****, mihin sisältyy ehdotus siitä, että syyteoikeus ei vanhene, jos kyseessä on poliisin vakavaan vammaan tai kuolemaan johtanut fyysinen väkivalta.*
  + *parantamaan poliisien* ***työterveys- ja työturvallisuusoloja****. Poliisiin kohdistuvan väkivallan minimoimiseksi tarvitaan* ***eurooppalaisia aloitteita, joiden päämäärä on nolla työkuolemaa.***
  + *järjestämään vuosittaisen* ***Euroopan suojelijoiden päivän*** *lisäämään tietoisuutta poliisien ja palopelastajien tehtävistä ja kriittisestä roolista yhteiskunnassa.*
  + *asettamaan kannustimia* ***kouluille ja muille opetusalan instituutioille****, jotta ne kasvattaisivat nuoria väkivallattomuuteen ja varsinkin poliisiin kohdistuvaa väkivaltaa vastaan.*

1. **TAATAAN POLIISEILLE REILUT TYÖOLOSUHTEET JA SOSIAALISET OIKEUDET**

Vain turvaamalla reilut ja asianmukaiset työolot voimme vastata poliisien rekrytointiin ja pysyvyyteen liittyviin haasteisiin EU:n jäsenvaltioissa.

* EuroCOP vaatii päättäjiä:
  + *varmistamaan, että Euroopan poliisit saavat tehtäviensä hoitamiseen tarvittavan asianmukaisen tuen, koulutuksen ja resurssit. Jäsenvaltioiden tulee taata riittävä rahoitus, jotta poliisivoimat voivat hoitaa tehtävänsä, sekä varmistaa läpinäkyvä ja kohdistettu EU:n varojen käyttö, jotta taloudellisilla resursseilla voidaan ratkaista todellisia ruohonjuuritason ongelmia.*
  + *takaamaan poliiseille riittävä palkka, jotta poliisi pystyy taistelemaan tehokkaasti korruptiota vastaan. Euroopan ammatillisen yhteisjärjestön (ETUC)* [*manifestin*](https://www.etuc.org/en/ManifestoEUelections24) *mukaisesti vaadimme* ***palkkojen parantamista ja palkkaerojen kaventamista Euroopan tasolla sekä entistä vahvempia EU-tason toimia sukupuolten välisten palkkaerojen poistamiseksi****.*
  + *ehdottamaan* ***riittäviä työaikasäännöksiä*** *poliiseille, mukaan lukien työntekijöiden vaikutusvallan lisääminen työaikojen hallinnassa sekä työtaakan ja ylitöiden vähentäminen. Tämä voitaisiin saavuttaa työaikadirektiivin tarkistuksella sekä direktiivin oikealla täytäntöönpanolla jäsenvaltioissa.*
  + *puolustamaan ja vahvistamaan* ***keskitettyä sopimista*** *sekä ammattiliittojen ja työntekijöiden oikeuksia (järjestäytymisoikeus, liittojen pääsy työpaikoille ja lakko-oikeus).*
  + *tunnistamaan mielenterveyden merkityksen sekä mielenterveyden häiriöiden ja trauman jälkioireiden hoidon tärkeyden poliisien kohdalla. Kannustetaan tiedonvaihtoa parhaista käytännöistä ja virtaviivaistetaan eurooppalaista rahoitusta.*

1. **EDISTETÄÄN EUROOPAN POLIISIVOIMIEN YHTEISTYÖTÄ JA TIEDONVAIHTOA**

EuroCOPin näkemyksen mukaan jäsenvaltioiden sekä niiden viranomaisten välisen luottamuksen lisäämiselle on kiireellinen tarve.On elintärkeää, että tiettyjen jäsenvaltioiden erityiset rajaturvallisuusvelvollisuudet ja niihin liittyvät haasteet otetaan huomioon. Vaikka Euroopan poliisivoimien välillä on perustavanlaatuisia eroja ja EU:n jäsenvaltioilla on täysivaltainen oikeus säädellä lainvalvontaa omalla alueellaan, on äärimmäisen tärkeää poistaa kaikki esteet, jotka haittaavat poliisiyhteistyön kehittämistä EU:ssa.

* EuroCOP vaatii päättäjiä:
  + *parantamaan entisestään kansainvälistä poliisiyhteistyötä esimerkiksi kasvattamalla* ***lainvalvontayhteistyöviraston Europolin, rikosoikeudellisen yhteistyön viraston Eurojustin ja Euroopan raja- ja merivartiostoviraston Frontexin*** *roolia.*
  + *puuttumaan* ***ihmiskauppaan*** *lisäämällä keinoja torjua kansainvälistä rikollisuutta (Euroopan ihmissalakuljetuksen vastainen keskus EMSC / Europol-yhteistyö / tiedonvaihto).*
  + *rohkaisemaan jäsenvaltioita parantamaan* ***toimivaltaisten turvallisuus­viranomaisten*** *välistä yhteistyötä kansallisella tasolla. Euroopan komission toimet kansainvälisen yhteistyön ja jäsenvaltioiden välisen koordinoinnin parantamiseksi ovat yhtä tyhjän kanssa, jos valtionhallinnot eivät sitoudu samalla tavalla sisäiseen yhteistyöhön. Tässä suhteessa on vielä parannettavaa. Yhden alueen yhteistyökyvyttömyydellä voi olla erittäin haitallisia seurauksia muulle Euroopalle.*
  + *koordinoimaan yleiseurooppalaisen lähestymistavan* ***ympäristörikosten ehkäisemiseen ja niistä syyttämiseen****. Ilmastonmuutoksen vaikutus poliisin työhön on tunnistettava Euroopan tasolla. Euroopan poliisit joutuvat kohtaamaan ilmastonmuutoksen pahimmat vaikutukset kuten pakkosiirtolaisuuden ja laajat väestönsiirtymiset, lisääntyneen radikalisoitumisen, ihmiskaupan ja järjestäytyneen rikollisuuden sekä laajan kansalaislevottomuuden.*
  + *tunnustamaan poliisien roolin* ***maahan tulevien ja turvapaikkaa hakevien (laittomien) siirtolaisten olosuhteiden tunnistamisessa****. Tämä on erityisen oleellista Venäjän Ukrainaan kohdistaman hyökkäyksen ja hybridiuhkien kontekstissa. Rohkaistaan jäsenvaltioita lisäämään poliisivoimien roolia* ***laittomien aseiden virtoihin ja terroriuhkiin*** *puuttumisessa.*
  + *virtaviivaistamaan entisestään* ***tiedonsaantia****. Marraskuussa 2023 saavutettu poliittinen sopimus automaattisesta tiedonvaihdosta poliisiyhteistyössä (Prüm II) on tästä näkökulmasta tervetullut. EuroCOP seuraa tarkasti sen lopullista käyttöönottoa ja toteutusta.*

1. <https://eurocop.org> [↑](#footnote-ref-1)